Улица Проте Матеје је улица на Врачару, у Београду. Простире се од улице Макензијеве 9 (хотел Славија), па до Булевара краља Александра (Правни факултет). Улица је добила назив по Проти Матеји Ненадовићу који је био српски књижевник, дипломата, политичар, војсковођа, војвода из Првог српског устанка и први председник Правитељствујушчег Совјета (прве српске владе 1805-1807). Био је син кнеза Алексе Ненадовића, погубљеног у Сечи кнезова. Са стрицем Јаковом Ненадовићем покренуо Први српски устанак 1804. године у ваљевској и шабачкој нахији. Преговарао је са Русијом и Турском и тиме успоставио прве дипломатске контакте српских устаника са страним државама. Његово најзначајније дело су Мемоари, написано на српском народном језику, који, поред књижевне вредности, представљају драгоцени документ времена у којем је живео.